1909. március 27-étől Triesztben állomásozott. Május 9-én egy küldöttség utazott Bécsbe az asperni csata évfordulójára rendezett ünnepségre. 1910. március 1. – április 30. között a Torpedóflottilla parancsnoki hajója volt. 1911. március 28-án a fedélzetére látogatott II. Vilmos német császár. 04.30-kor kifutott Brioniból a Fasana-csatornába, fedélzetén Ferenc Ferdinánd főherceggel. 11.00-kor megérkezett Pólába és kikötött egy bójára. 16.00-kor a főherceggel visszaindult Brioniba. Nagyjavítást végeztek főgépein, majd beosztották a Tartalék Hajórajba. 1912. november 4-én a balkáni háború miatt kifutott Pólából Konstantinápoly felé, fedélzetén egy partraszálló különítménnyel.